Az alapvető jogok biztosának
Jelentése
az AJB-781/2012. számú ügyben
(Kapcsolódó ügy az AJB-782/2012.)

Előadó: dr. Juhász Zoltán
Az eljárás megindítása
Nevük elhallgatását kérő panaszosok 2011-ben az Ágói-patak Rózsai ága melletti, Szűcsi külterületét (zártkerti terület) érintő csapadékvíz-elvezetéssel összefüggő problémáik és Szűcsi község területét érintő vízelöntések miatt kérték segítségemet. Panaszosok sérelmezték, hogy nem kapnak érdemi hatósági segítséget a helyzet kezeléséhez, a terület rendezéséhez, a folyamatos vízelöntések megszüntetéséhez. 
Az ügyben tájékoztatást kértem Szűcsi Község Polgármesterétől és az Észak-magyarországi Környezetvédelmi, Természetvédelmi és Vízügyi Felügyelőség Igazgatójától.

Az érintett alapvető jogok
A demokratikus jogállam fogalmából levezetett jogbiztonság követelménye (Magyarország Alaptörvénye B) cikk (1) bekezdés: „Magyarország független, demokratikus jogállam.”, illetve a 2011. december 31-ig hatályban volt Magyar Köztársaság Alkotmányáról szóló 1949. évi XX. törvény 2. § (1) bekezdése.)

A megállapított tényállás
A panaszok alapján tájékoztatást kértem Szűcsi Község polgármesterétől, aki megkeresésemnek eleget téve a relevánsnak ítélt iratmásolatokat is megküldte. Tájékoztatása tartalmazta azt is, hogy az ügyben többször megkereste az Észak-magyarországi Környezetvédelmi, Természetvédelmi és Vízügyi Felügyelőséget (a továbbiakban: Felügyelőség), de azokra nem válaszoltak, nem nyújtottak/nyújtanak segítséget a községnek.
A rendelkezésemre álló adatok, valamint Szűcsi Község polgármesterének tájékoztatása alapján szükségessé vált a Felügyelőség megkeresése. 
A Felügyelőség igazgatójának címzett megkeresésem – melyben a panaszokkal kapcsolatban tájékoztatást és a vonatkozó dokumentumok megküldését kértem – 2011. szeptember 28-án kelt. A 2011. december 31-ig hatályban volt, az állampolgári jogok országgyűlési biztosáról szóló 1993. évi LIX. törvény (Obtv.) 18. §-a alapján a válaszadásra nyitva álló határidőt 30 napban jelöltem meg. A Felügyelőség válasza 2011. december 8-ig nem érkezett meg hivatalomba, ezért ezen a napon felkértem, hogy – ismételten 30 napot belül – tegyen eleget korábbi megkeresésemnek.
A Felügyelőség a megkereséseimre a mai napig semmilyen formában nem válaszolt.

A vizsgálat megállapításai
I. A hatásköröm  tekintetében
A feladat- és hatáskörömet, valamint az ennek ellátásához szükséges vizsgálati jogosultságaimat 2012. január 1. napjától az alapvető jogok biztosáról szóló 2011. évi CXI. törvény (a továbbiakban: Ajbt.) határozza meg.
Az Ajbt. 18. § (1) bekezdése szerint az alapvető jogok biztosához bárki fordulhat, ha megítélése szerint – többek között – közigazgatási szerv (hatóság) tevékenysége vagy mulasztása a beadványt tevő személy alapvető jogát sérti vagy annak közvetlen veszélyével jár (a továbbiakban együtt: visszásság), feltéve, hogy a rendelkezésre álló közigazgatási jogorvoslati lehetőségeket – ide nem értve a közigazgatási határozat bírósági felülvizsgálatát – már kimerítette, vagy jogorvoslati lehetőség nincs számára biztosítva. Az Ajbt. 20. § (1) bekezdése pedig vizsgálat folytatásának lehetőségét biztosítja számomra. A Felügyelőség – az Ajbt. 18. § (1) bekezdés a) pontja alapján – közigazgatási szervnek minősül, tehát vizsgálati hatásköröm a panaszok vonatkozásában továbbra is fennáll. Az Ajbt. 21. § (2) bekezdése kimondja azt is, hogy az alapvető jogok biztosa megkeresésének az alapvető jogok biztosa által megállapított határidőn belül eleget kell tenni.

II. A vizsgált alapjogok tekintetében
Az Alkotmánybíróság 9/1992. (I. 30.) Ab határozatában megállapította, hogy a jogállam nélkülözhetetlen eleme a jogbiztonság. A jogbiztonság az állam kötelességévé teszi annak biztosítását, hogy a jog egésze, egyes részterületei és az egyes jogszabályok is világosak, egyértelműek, működésüket tekintve kiszámíthatóak és előreláthatóak legyenek a norma címzettjei számára. Vagyis a jogbiztonság nem csupán az egyes normák egyértelműségét követeli meg, de az egyes jogintézmények működésének kiszámíthatóságát is. Ezért alapvetőek a jogbiztonság szempontjából az eljárási garanciák. Csak formalizált eljárás szabályainak követésével keletkezhet érvényes jogszabály, csak az eljárási normák betartásával működnek alkotmányosan a jogintézmények.
A jogállam fogalmának egyik feltétlen ismérve tehát a jogbiztonság. A jogbiztonságnak viszont elengedhetetlen követelménye, hogy a jogalkalmazói magatartás előre kiszámítható legyen. Az alkotmánybíróság szerint a jogállamiság elvéből adódó alapvető követelmény, hogy a közhatalommal rendelkező szervek a jog által megállapított működési rendben, a jog által a polgárok számára megismerhető és kiszámítható módon szabályozott korlátok között fejtik ki tevékenységüket [56/1991. (XI. 8.) AB határozat].

III. Az ügy érdemében
Az eljárásom során megállapított és ismertetett tényállás szerint a Felügyelőségtől tájékoztatást, valamint iratmásolatok megküldését kértem. Megkeresésemre – a sürgetés ellenére – a mai napig választ nem kaptam.
A 2011. december 31-ig hatályban volt, Magyar Köztársaság Alkotmányáról szóló 1949. évi XX. törvény 32/B. § (1) bekezdése szerint az országgyűlési biztos alkotmányos feladata, hogy az alkotmányos jogokkal kapcsolatban tudomására jutott visszásságokat kivizsgálja, vagy kivizsgáltassa, és orvoslásuk érdekében általános vagy egyedi intézkedéseket kezdeményezzen. E feladat teljesítése érdekében biztosította az Obtv. az információk beszerzésének széleskörű jogosítványait (Obtv. 18. §) számomra. Az Obtv. 18. § (11) bekezdése szerint: ha az országgyűlési biztos az Obtv. 18. § (2)-(4) bekezdéseiben foglalt jogosítványai alapján adatot (felvilágosítást, magyarázatot stb.), iratmásolatot kér, a megkeresésnek – ha az Obtv. másként nem rendelkezik – a megkeresett szerv az országgyűlési biztos által megállapított határidőn belül, amely tizenöt napnál rövidebb nem lehet, köteles eleget tenni.
A 2012. január 1. napján hatályba lépett Alaptörvény 30. cikkelyének (1) bekezdése szerint az alapvető jogok biztosa alapjogvédelmi tevékenységet lát el, eljárását bárki kezdeményezheti. Ugyanezen cikkely (2) bekezdése alapján az alapvető jogok biztosa az alapvető jogokkal kapcsolatban tudomására jutott visszásságokat kivizsgálja vagy kivizsgáltatja, orvoslásuk érdekében általános vagy egyedi intézkedéseket kezdeményez.
Az Ajbt. 21. § (1) bekezdésének a) pontja szerint az alapvető jogok biztosa vizsgálata során a vizsgált hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, valamint a keletkezett iratokról másolat készítését kérheti, az alapvető jogok biztosa megkeresésének az általa megállapított határidőn belül eleget kell tenni. A határidő nem lehet rövidebb tizenöt napnál.
A hivatkozott törvényi felhatalmazások alapján kerestem meg az érintett hatóságot – a Felügyelőséget –, amelynek válaszadási kötelezettsége ugyancsak a törvényen alapul. A Felügyelőség azonban nem teljesítette kérésemet másodszori megkeresésemre sem. Mindezek miatt érdemben nem járhattam el a beadványokban foglaltak érdemi kivizsgálása érdekében.
A feladataim ellátásához biztosított lehetséges vizsgálati módszereket az idézett jogszabályhelyek egyértelműen, kétséget kizáró módon meghatározzák. Ezeknek az eljárási szabályoknak a gyakorlati érvényesülése biztosítja, hogy feladat- és hatáskörömet el tudjam látni, mely nem más, mint az alapvető jogok védelme. Amennyiben a megkeresett szerv a törvény által szabályozott formalizált eljárási szabályok alapján kiadott megkeresésemre nem válaszol, akadályoz az Alaptörvényben (korábban Alkotmányban) meghatározott feladatom ellátásában, továbbá lehetetlenné válik, vagy jelentősen megnehezül az adott üggyel összefüggő körülmények felderítése és az annak eredményétől függő intézkedések megtétele.
Mindezek alapján megállapítom, hogy megkereséseim teljesítésének elmaradása sérti vizsgálati jogosultságomat, továbbá korlátoz alkotmányos jogköröm gyakorlásában, ezáltal a jogállamiságból fakadó jogbiztonság követelményével összefüggő sérelmet okoz.

Intézkedéseim
1.	Az Ajbt. 32. § (1) bekezdése alapján felkérem az Észak-magyarországi Környezetvédelmi, Természetvédelmi és Vízügyi Felügyelőség igazgatóját, hogy 15 napon belül – a vonatkozó dokumentumokat is mellékelve – részletesen tájékoztasson a 2011. szeptember 28-án kelt megkeresésemben foglaltakról és a jövőben megkereséseimnek a törvényben előírtak szerint tegyen eleget.
2.	az Ajbt. 31. §-a alapján felkérem a vidékfejlesztési minisztert, intézkedjen annak érdekében, hogy a minisztérium szakmai irányítása alatt álló szervezetek az alapvető jogok biztosa  megkereséseinek a jövőben határidőben és teljes körűen tegyenek eleget. 

Budapest, 2012. május 21.

Prof. Dr. Szabó Máté sk.